
  PARLAMENTUL ROMÂNIEI

CAMERA DEPUTAŢILOR

	COMISIA JURIDICĂ,

DE DISCIPLINĂ ŞI IMUNITĂŢI
	
	Bucureşti, 22 noiembrie 2011

PL-x 625/2011


AVIZ

asupra

proiectului de Lege privind aprobarea Ordonanţei Guvernului nr.17/2011 privind controlul calităţii în securitatea aviaţiei civile

În conformitate cu prevederile art.95 din Regulamentul Camerei Deputaţilor, republicat, cu modificările şi completările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu proiectul de Lege privind aprobarea Ordonanţei Guvernului nr.17/2011 privind controlul calităţii în securitatea aviaţiei civile, trimis cu adresa nr. PL-x 625 din 16 noiembrie 2011, înregistrat cu nr.31/1081 din 17 noiembrie 2011.
Iniţiativa legislativă a fost adoptată de Senat în şedinţa din 9 noiembrie 2011, în calitate de primă Cameră sesizată.

Camera Deputaţilor este Cameră decizională, în conformitate cu dispoziţiile art. 75 alin. (1) şi (3) din Constituţia României, republicată şi art. 92 alin.(9) pct.1 din Regulamentul Camerei Deputaţilor, republicat, cu modificările şi completările ulterioare. 
Proiectul de lege are ca obiect de reglementare stabilirea responsabilităţilor naţionale în domeniul securităţii aviaţiei civile, asigurând aplicarea corectă şi eficientă a standardelor Organizaţiei Aviaţiei Civile Internaţionale, stabilite de Anexa 17, ediţia a opta, la Convenţia de la Chicago şi a standardelor Uniunii Europene, stabilite de Regulamentul (UE) nr.185/2010 al Comisiei din 4 martie 2010 de stabilire a măsurilor detaliate de implementare de standardelor de bază comune în domeniul securităţii aviaţiei, asigurând armonizarea legislaţiei în domeniu. Aspectele avute în vedere se referă la efectuarea controlului de securitate al mărfurilor şi poştei, la cerinţele cu privire la emiterea şi gestionarea legitimaţiilor de acces în zonele de securitate ale aeroporturilor şi ale altor entităţi supuse activităţilor de monitorizare a conformităţii cu cerinţele de securitate aeronautică, precum şi la necesitatea aprobării de către Ministerul Transporturilor şi Infrastructurii a schiţelor fluxurilor de control de securitate pentru pasageri, personal, bagaje de cabină şi de cală, pentru vehicule, provizii de aeroport şi de bord, precum şi pentru mărfuri şi poştă, fluxuri ce se stabilesc, după caz, în aeroporturi civile sau alte obiective ale aviaţiei civile.
Potrivit prevederilor art.61 din Regulamentul Camerei Deputaţilor, republicat, cu modificările şi completările ulterioare, Comisia juridică, de disciplină şi imunităţi a dezbătut iniţiativa legislativă în şedinţa din 22 noiembrie 2011.

Membrii Comisiei au examinat proiectul de lege supus avizării, expunerea de motive şi avizul favorabil, cu observaţii şi propuneri, al Consiliului Legislativ, aviz cu nr.921 din 24 iulie 2011.

În urma dezbaterilor, Comisia juridică, de disciplină şi imunităţi a hotărât, cu unanimitate de voturi, avizarea favorabilă a proiectului de lege. 

În raport de obiectul şi conţinutul reglementării, iniţiativa legislativă face parte din categoria legilor ordinare.

                             PREŞEDINTE,                          
            SECRETAR,

                               Daniel Buda                                    Gabriel Andronache

Consilier parlamentar,

Rodica PENESCU

